Une altre biele serade di Cope Italie. L’Udin al vinç par doi a un e al puarte a cjase un piçul vantaç inte direzion dal acès ae finâl di chê competizion. Te partide cuintri de Fiorentina si torne a viodi la scuadre biele di gnot, che e scombat, che no à pôre e che e je in stât di colpî in cuintripît in maniere ciniche e determinade.
Compagn che pôcs dîs indaûr cuintri dal Bologna in campionât, Guidolin al induvine dutis lis sieltis. Di Natale in cjamp dal prin minût al zuie il prin timp cun snait, esperience e voie di sacrificâsi e al fâs ancje il prin gol. Muriel al jentre te ultime part e i fâs zirâ i tabars a dute la difese colôr di viole, cui siei moviments e cu lis sôs conclusions: une zirade alte e une canonade milimetriche, chê decisive, che e sbat tal pâl e si ferme te puarte di Neto, che par almancul dîs minûts al reste a bocje vierte a domandâsi ce zîr che al à fat il balon. Widmer al conferme che te sô corsie al passe dome lui, che al è al servizi de scuadre sei cul balon che cence e che soredut al cor sù e jù cence padin e cun dutis lis acelerazions e lis verticalizazions che a coventin. In puarte Scuffet al è une sigurece, tra i pâi e fûr – biele la jessude sui pîts di Matri – e cu lis mans – i da ancje un biel scufiot a une bale pericolose butade tal mieç di Joaquin – e cui pîts. E Pereyra al masane cjamp e balons, al sugjerìs e al cuvierç e al à par sigûr i siei merits ancje te confezion dai doi goi furlans.
La partide e tache ben. La ploie no je la uniche protagoniste: a son ancje la Fiorentina e l’Udin.
I blancs e neris a mostrin di vê plui iniziative e la prime conclusion de gare e je di Nico Lopez dopo passe vincj minûts. Si fâs viodi indenant ancje la scuadre di Montella, cuntun tîr fûr bersai di Vargas, ma passade la prime mieze ore al è ancjemò l’Udin che al sburte indenant, cun Di Natale che i da un biel balon a Pinzi: tîr, rispueste di Neto e conclusion fûr di pôc di Pereyra.
Cul savê di dopo, si pues calcolìalu tant che un avîs dal gol: cuatri minûts plui tart Pereyra al scate in verticâl tal mieç dal cjamp, al zire a drete par Widmer che al jentre in aree e al passe a Totò, che al torne finalmentri a segn ancje su azion.
La Fiorentina e patìs il colp. Però e reagjìs daurman, ma e rive a bati Scuffet dome cuntune bordade imparabile di Vargas prime dal interval: un a un.
Tal secont timp Guidolin al lasse fûr Di Natale, che no i à plasût par nuie cemût che al è stât butât jù di Gonzalo Rodriguez e al met dentri Bruno Fernandes. La Fiorentina e cjape in man il balin de partide, cul possès de bale e cu lis conclusions di Joaquin e Matri, ma no rive a mudâ il risultât.
L’Udin, dopo vê patî la incressite de intensitât dal zûc dai aversaris, e recupare cjamp e iniziative. Montella al fâs jentrâ l’ex Cuadrado e Guidolin al mande dentri Badu par Pinzi e Muriel par Nico Lopez. L’intindiment dal mister di Castelfranco di dâ gnove energjie ae sô scuadre, intun moment là che la Fiorentina e somee contentâsi dal un a un, si concretize cun gnovis acelerazions di Pereyra e Widmer e cu lis conclusions di Muriel: la prime e va indalt, la seconde e va dentri e al è doi a un.
Al è ancjemò timp par scombati e par resisti. In spiete de tornade di Florence, là che si varà di scombati ancjemò par rivâ ae finâl de Cope. E ancjemò prime in spiete de partide di campionât cuintri dal Chievo, là che si varà di lâ indenant su la strade vierte a Bologne.
Cussì, ancje se o riscjìn di tornâ a scrivi chê e simpri chê, al covente stâ contents – anzit, contentons – ma al covente ancje continuâ a stâ calmuts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn